DEMCO โผล่บิ๊กล็อตกว่า 23% ยันไม่กระทบโครงสร้าง-นโยบายบริษัท
DEMCO แจงบิ๊กล็อตเช้านี้ 170 ล้านหุ้น คิดเป็นสัดส่วนกว่า 23% มูลค่า 850 ลบ. ไม่กระทบโครงสร้าง-นโยบายบริษัท ไม่เข้าเกณฑ์ทำเทนเดอร์ฯ
DEMCO แจงบิ๊กล็อตกว่า 23% มูลค่า 850 ลบ. ไม่กระทบโครงสร้าง-นโยบายบริษัท
25 พ.ย. 2565

บริษัท เด็มโก้ จำกัด (มหาชน) หรือ DEMCO ระบุว่า ตามที่เช้าวันนี้ (25 พ.ย.65) มีรายงานการซื้อขายหุ้นบริษัทฯ ผ่านตลาดหลักทรัพย์แห่งประเทศไทย บนกระดานรายใหญ่ (Big Lot Board)  จำนวนทั้งสิ้น 170 ล้านหุ้น หรือคิดเป็นสัดส่วน 23.28% ของทุนจดทะเบียน ราคาเฉลี่ย 5 บาท/หุ้น มูลค่ารวมทั้งสิ้น 850 ล้านบาท
ทั้งนี้การซื้อขายหุ้น Big Lot ในครั้งนี้ส่งผลให้โครงสร้างการถือหุ้นรายใหญ่ของบริษัทฯ เปลี่ยนแปลงไป โดยบริษัทฯ จะชี้แจงรายละเอียดเพิ่มเติมอีกครั้งหนึ่งหลังจากได้รับข้อมูลของผู้ซื้อหุ้นรายใหญ่
อย่างไรก็ตามการเปลี่ยนแปลงโครงสร้างผู้ถือหุ้นรายใหญ่ดังกล่าวข้างต้น ไม่มีผลต่ออำนาจการควบคุม โครงสร้างการบริหารตลอดจนการกำหนดนโยบายการดำเนินธุรกิจของบริษัทฯ และไม่เข้าเกณฑ์ที่ต้องดำเนินการตามหลักเกณฑ์ว่าด้วยการทำคำเสนอซื้อหลักทรัพย์ หรือ Tender Offer ของบริษัทฯ แต่อย่างใด
อนึ่ง ราคาหุ้น DEMCO ปิดตลาดภาคเช้าวันนี้ที่ระดับ 5.85 บาท บวก 0.65 บาท หรือ 12.50% สูงสุดที่ระดับ 6.30 บาท ต่ำสุดที่ 5.10 บาท ด้วยมูลค่าซื้อขาย 1 พันล้านบาท